Diari Oficial de la Generalitat Valenciana


Sumari del DOGV 3941, del 16-02-2001 (2001/1463)

DECRET 37/2001, de 13 de febrer, del Govern Valencià, sobre mesures per a limitar la pol·linització encreuada entre plantacions de cítrics.
-------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/02/13/37/dof/vci/html**

### Dades del document

Número de DOGV
:   3941

Data del DOGV
:   16-02-2001

Secció del DOGV
:   I. DISPOSICIONS GENERALS

Número del document
:   2001/1463


Data del document
:   13-02-2001

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * agres
    * mel
    * agricultor
    * apicultura

DECRET 37/2001, de 13 de febrer, del Govern Valencià, sobre mesures per a limitar la pol·linització encreuada entre plantacions de cítrics. [2001/M1463]
  
A principis dels anys noranta van sorgir els primers problemes en el mercat de cítrics com a conseqüència de la presència de llavors en els fruits destinats al consum en fresc. En la campanya de 1993 es va establir l'obligació de traure els ruscos de la zona citrícola, amb l'objectiu de pal·liar la situació plantejada. En la campanya següent, i fins a la del 2000, es va permetre l'accés dels ruscos a la zona, encara que allunyant-les mil metres de les varietats susceptibles de provocar pol·linització encreuada. En el 2000 es va prohibir totalment l'assentament de ruscos en la zona citrícola i es va fixar una compensació econòmica.
  
Aquestes mesures tenien per finalitat reduir la presència d'agents pol·linitzadors en els cítrics. En la campanya 1999 no van ser suficients per a evitar la presència de llavors, cosa que ha transcendit en la qualitat final de determinades varietats. No obstant això, en la campanya 2000 han estat eficaces.
  
En conseqüència, atés el volum econòmic que genera la producció d'aquest tipus de fruites en la Comunitat Valenciana, és necessari mantenir la prohibició d'assentament de ruscos en les proximitats de les plantacions de cítrics.
  
Per això, oïdes les organitzacions professionals agràries i a proposta de la consellera d'Agricultura, Pesca i Alimentació, amb la deliberació prèvia del Govern Valencià, en la reunió del dia 13 de febrer de 2001,
  
DECRETE
  
Article 1
  
Durant la campanya actual queda prohibit l'assentament de ruscos a menys de cinc quilòmetres de les plantacions de cítrics. Aquesta prohibició es mantindrà durant l'època de floració dels cítrics que, amb aquesta finalitat, es fixa entre l'1 d'abril i el 31 de maig. No obstant això, la Conselleria d'Agricultura, Pesca i Alimentació, mitjançant una ordre, podrà modificar aquest període si les condicions agroclimàtiques alteren o modifiquen el període de floració.
  
Els apicultors de la Comunitat Valenciana podran rebre una indemnització econòmica directa per a compensar la reducció d'ingressos derivada de la prohibició de l'assentament de ruscos en la zona citrícola. Aquesta ajuda serà proporcional al nombre de ruscos que l'apicultor tinga inscrits en el Registre d'Explotacions Apícoles de la Comunitat Valenciana a 31 de gener de 2001. L'import d'aquesta ajuda no podrà superar la quantitat de 4.500 pessetes (27,05 euros) per rusc. Mitjançant una ordre de la Conselleria d'Agricultura, Pesca i Alimentació es regularan les condicions de la concessió. Aquesta ordre haurà de disposar de la dotació pressupostària preceptiva.
  
Article 2
  
S'exceptuaran del que s'estableix en l'article 1 aquells assentaments apícoles que complisquen les condicions següents:
  
a) Albergar un màxim de 650 ruscos.
  
b) Disposar del consentiment previ, per escrit, de tots els propietaris de finques de cítrics existents en un radi d'un quilòmetre al voltant del lloc d'ubicació dels ruscos.
  
c) Comunicar a l'oficina comarcal de la Conselleria d'Agricultura, Pesca i Alimentació la ubicació, acompanyada de tots els acords a què s'ha arribat segons l'apartat anterior.
  
L'incompliment d'alguna de les tres condicions mencionades s'entendrà com a assentament de ruscos en una ubicació prohibida a l'efecte indicat en aquest decret.
  
Article 3
  
Queda suspesa, durant la vigència d'aquest decret, com a mesura complementària i exclusivament respecte de les plantacions de cítrics de les varietats del grup clementina i híbrids de mandariner, la prohibició de realitzar tractaments fitosanitaris durant la floració, imposada per mitjà de l'article 3 de l'Ordre de 20 de març de 1984, de la Conselleria d'Agricultura, Pesca i Alimentació, per la qual es va establir la normativa reguladora de les mesures especials que calia prendre en els emplaçaments apícoles i tractaments fitosanitaris sobre plantes en floració.
  
Article 4
  
Els ruscos no identificats individualment amb el número de registre apícola que es troben en zones d'assentament prohibit d'acord amb aquest decret i la situació dels quals siga comprovada pel personal de la Conselleria d'Agricultura, Pesca i Alimentació, seran objecte de trasllat, amb la prèvia exposició pública, durant 10 dies al tauler d'anuncis de l'ajuntament del municipi en què estiguen ubicats. Aquests fets es notificaran al propietari dels terrenys on estigueren instal·lats els ruscos. Transcorreguts 20 dies sense reclamació de titularitat d'aquells, es procedirà a destruir-los.
  
La presència de ruscos identificats en la zona prohibida per aquest decret es notificarà a l'interessat. Aquest, en el termini de set dies comptadors a partir de la notificació, haurà de traslladar els ruscos a un altre assentament permés. Si no ho fa, la conselleria procedirà al trasllat mitjançant execució forçosa i li notificarà el lloc on han estat ubicats. Serà responsabilitat de l'apicultor fer-se càrrec dels ruscos en el nou assentament.
  
Article 5
  
La presència de ruscos en els llocs prohibits suposarà la pèrdua de la condició de beneficiari de les ajudes per als apicultors indicades en l'article 1 d'aquest decret.
  
Article 6
  
La tramitació i resolució dels expedients gestionats en relació amb l'aplicació de les mesures establides en aquest decret correspondrà als caps dels serveis territorials de la Conselleria d'Agricultura, Pesca i Alimentació.
  
Les actuacions derivades de la posada en marxa i aplicació d'aquesta norma les executarà el Servei de Promoció Agrària Comarcal.
  
Article 7
  
Els apicultors tindran com a termini per a retirar els ruscos de la zona citrícola el període comprés entre la publicació d'aquest decret i el 20 de març de 2001.
  
Disposició addicional
  
1. En cada un dels serveis territorials de la Conselleria d'Agricultura, Pesca i Alimentació es constituirà una mesa de seguiment i control de les mesures establides en aquest decret.
  
Estarà integrada per representants de l'esmentada conselleria i de les organitzacions professionals agràries amb major implantació i estarà presidida pel cap dels serveis territorials.
  
2. Els serveis territorials de la Conselleria d'Agricultura, Pesca i Alimentació donaran trasllat als òrgans competents de les irregularitats detectades, a l'efecte del que es preveu en el capítol quart dedicat a la inspecció i regulació de les infraccions i sancions tipificades per la Llei de la Generalitat Valenciana 3/1989, de 2 de maig, d'Activitats Qualificades, i el Decret 54/1990, de 26 de març, del Govern Valencià, pel qual s'aprova el nomenclàtor d'activitats molestes, insalubres, nocives i perilloses.
  
Disposició derogatòria
  
Queda derogat el Decret 49/1994, de 7 de març, del Govern Valencià, sobre mesures per a limitar la pol·linització encreuada en plantacions de cítrics.
  
Disposicions finals
  
Primera
  
Es faculta la consellera d'Agricultura, Pesca i Alimentació perquè dicte les disposicions necessàries per al desplegament d'aquest decret.
  
Segona
  
Aquest decret vigeix des de l'endemà de la publicació en el Diari Oficial de la Generalitat Valenciana.
  
València, 13 de febrer de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,


Còpia Permalink ELI